**ELŐTERJESZTÉS**

**Körmend város Önkormányzata Képviselő-testülete 2014. augusztus 28-i ülésére**

**Tárgy:** A közterületek elnevezését és a házszám-megállapítás szabályait tartalmazó önkormányzati rendelet megalkotása.

Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény (Mötv.) 13. § (1) bekezdésének 3. pontja a helyi közügyek, valamint a helyben biztosítható közfeladatok körében ellátandó helyi önkormányzati feladatok közé sorolja a közterületek elnevezését is. Az Mötv. 143. § (3) bekezdése pedig felhatalmazást ad a települési önkormányzatnak, hogy önkormányzati rendeletben állapítsa meg a közterületek elnevezésének, valamint az elnevezésük megváltoztatására irányuló kezdeményezés és a házszám-megállapítás szabályait. A jogalkotásról szóló 2010. évi CXXX. törvény 5. § (4) bekezdése értelmében a felhatalmazás jogosultja a jogszabályt köteles megalkotni, feltéve, hogy a felhatalmazást adó jogszabályból kifejezetten más nem következik.

Az Mötv. 14-14/A. §-a mindössze az alábbi korlátokat támasztja a közterületek elnevezése kapcsán:

- Közterület nem viselheti olyan személy nevét, aki a XX. századi önkényuralmi politikai rendszerek megalapozásában, kiépítésében vagy fenntartásában részt vett, vagy olyan kifejezést vagy olyan szervezet nevét, amely a XX. századi önkényuralmi politikai rendszerre közvetlenül utal;

- Ha a helyi önkormányzat döntése során kétség merül fel a tekintetben, hogy a közterület neve megfelel-e a fentieknek, arról beszerzi a Magyar Tudományos Akadémia állásfoglalását;

- Azonos településen - a fővárosban azonos kerületen - belül eltérő nevű, azonos név esetén eltérő jellegű közterületek lehetnek.

A tervezett rendeletmódosításnak társadalmi hatása, hogy a közterületek elnevezésének és a házszám-megállapításnak az egységes rendjét biztosítva elősegíti a könnyebb tájékozódást, biztosítva a lakosság könnyebb elérhetőségét a hivatalos szervek és a szolgáltatók számára. Ez kötelezettséget is ró a lakosságra természetesen.

A tervezett rendeletmódosításnak nincs jelentős gazdasági és költségvetési hatása, környezeti és egészségi következménye. A tervezett rendeletmódosításnak nincs jelentős adminisztratív terheket befolyásoló hatása. A jogszabály megalkotásának szükségességét a Mötv-ben foglalt felhatalmazás indokolja. A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

Kérem a Tisztelt Képviselő-testületet, hogy a rendelet megalkotni szíveskedjék.

Körmend, 2014. augusztus 13.

**Bebes István**

**polgármester**

**Körmend Város Önkormányzata Képviselő-testületének**

**…/… . (… . … .) önkormányzati rendelete**

**a közterületek elnevezéséről és a házszám-megállapítás szabályairól**

Körmend Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 51. § (5) bekezdésében és 143. § (3) bekezdésében kapott felhatalmazás alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 3. pontjában meghatározott feladatkörében eljárva a következőket rendeli el:

**1. Általános rendelkezések**

1. Körmend város közigazgatási területén új közterületet elnevezni, új házszámot megállapítani, a korábban megállapított közterületnevet és házszámot megváltoztatni csak e rendelet szabályai szerint lehet.

**2. §**E rendelet alkalmazásában:

a) közterület: az épített környezet alakításáról és védelméről szóló 1997. évi LXXVIII. törvény 2. § 13. pontjában meghatározott terület;

b) közterületnév: a magyarországi hivatalos földrajzi nevek megállapításáról és nyilvántartásáról szóló 303/2007. (XI. 14.) Korm. rendelet 2. § (3) bekezdés j) pontjában meghatározott név;

c) házszám: olyan számmal, vagy számmal és betűvel meghatározott azonosító jel, amely az ingatlannyilvántartásban helyrajzi számmal jelölt ingatlanhoz tartozik, és amely az ingatlan térbeli beazonosítását szolgálja.

**2. A közterületek elnevezésére vonatkozó szabályok**

**3. § (1)** Körmend város belterületén és a külterületi lakott helyeken a közterületeket el kell nevezni. A külterületi egyéb közterületeket elnevezéssel lehet ellátni.

**(2)** A közterület elnevezése előtagként a közterület nevéből és utótagként a közterület jellegére utaló meghatározásból (út, utca, tér, park, köz, sétány, lakótelep stb.) áll.

**(3)** A közterületek elnevezésénél figyelemmel kell lenni a helyi kulturális, természeti vagy történelmi értékekre, sajátosságokra, a magyar nyelvhelyesség követelményeire, a Magyarország helyi önkormányzatairól szóló 2011. évi CLXXXIX. törvény 14-14/A. §-ában foglaltakra, továbbá arra, hogy az elnevezés közérthető legyen.

**(4)** A város közigazgatási területén több azonos elnevezésű közterület nem lehet.

**(5)** Az újonnan létesített közterület nevét a közterületnek a földhivatali ingatlan-nyilvántartásban történő bejegyzését követő egy éven belül meg kell állapítani.

**(6)** Ha egy közterület településrendezés, beépítés következtében két vagy több részre tagozódik, egységes közterületként megszűnik, és az elkülönüléstől számított egy éven belül dönteni kell a létrejött új közterületek elnevezéséről.

**(7)** A közterület nevének megváltoztatására a közterület elnevezésére vonatkozó szabályokat kell alkalmazni.

**4. § (1)** A közterületek elnevezésére vagy annak megváltoztatására irányuló eljárás írásbeli kezdeményezés alapján hivatalból indulhat.

**(2)** A közterületek elnevezésével kapcsolatos előkészítő feladatokat a Körmendi Közös Önkormányzati Hivatal látja el.

**(3)** A közterületek nevének megállapítása és megváltoztatása Körmend Város Önkormányzata Képviselő-testületének a hatáskörébe tartozik.

**(4)** A közterület elnevezéséről szóló képviselő-testületi döntést a helyben szokásos módon közzé kell tenni.

**5. § (1)** A közterületi névtábla kihelyezése, karbantartása és pótlása az önkormányzat feladata.

**(2)** A közterületi névtáblákat jól látható, az eligazodást, tájékoztatást segítő helyen, a helyszíni adottságok figyelembevételével kell elhelyezni.

**(3)** A régi elnevezést feltüntető névtáblákat a változásról szóló döntést követő egy évig átlós vonallal áthúzva az eredeti helyén kell hagyni. Az új elnevezést feltüntető névtáblákat közvetlenül a régi mellett kell elhelyezni.

**3. A házszám megállapítására vonatkozó szabályok**

**6. § (1)** A névvel ellátott közterületeken az ingatlanokat házszámmal kell ellátni. Ugyanazon a közterületen több ingatlan azonos számmal nem jelölhető.

**(2)** Külterületi ingatlant – közterületi elnevezés hiányában – helyrajzi számmal kell jelölni.

**(3)** A közterület házszám-megállapítását úgy kell elvégezni, hogy a számok É-D –i fekvésű utca esetében az É-i oldalról a D-i oldal felé, míg K-Ny fekvésű utca esetében a K-i oldalról a Ny-i oldal felé haladva az utca bal oldalán a páratlan, jobb oldalán a páros számok legyenek, és a páratlan oldalon 1-től, a páros oldalon 2-től kezdődően növekedjenek.

**(4)** Amennyiben a (3) bekezdésben szabályozott megoldás nem alkalmazható, az érintett közterület számozását a magasabb rendű közút irányából kell megkezdeni, egyebekben a (3) bekezdésben meghatározott rend szerint.

**(5)** A csak egy oldalon beépíthető közterület házszám-megállapítása 1-től kezdődően folyamatosan is történhet.

**(6)** Terek esetén a házszám-megállapítás lehetőség szerint 1-től kezdődően folyamatosan, az óramutató járásával megegyezően alakítandó ki.

**(7)** Saroktelek esetében csak annak az oldalnak kell házszámot megállapítani, amelyen a gyalogos közlekedésre alkalmas kapubejárat van.

**7. § (1)** Az ingatlanok számozására arab számokat kell használni. Kisegítő jelzésként alátöréssel a magyar abc ékezet nélküli betűi vagy arab számok is alkalmazhatóak.

**(2)** Telekfelosztás során keletkező új helyrajzi számú ingatlanok esetén a kisebb számú ingatlan marad az eredeti számon, a további ingatlanok számozását pedig alátöréssel a magyar abc ékezet nélküli nagybetűinek alkalmazásával kell elvégezni.

**(3)** Telekegyesítés után az ingatlanok házszámát össze kell vonni. A házszámot úgy kell feltüntetni, hogy az egyesítés előtti legalacsonyabb és legmagasabb számot kötőjellel kell összekötni.

**(4)** Ha az ingatlanon újabb lakások létesülnek, akkor a többlakásos épület házszámának megállapítását úgy kell elvégezni, hogy meglévő házszámot meghagyva alátöréssel, a magyar abc ékezet nélküli kisbetűivel kell az új lakásokat ellátni.

**8. § (1)** A 6-7. § rendelkezései a rendelet hatálybalépésekor már meglevő közterületek házszámozását nem érintik.

**(2)** A már megállapított házszámok megváltoztatására csak kivételesen indokolt esetben, olyan rendezetlen állapot megszüntetése érdekében kerülhet sor, amely az ingatlanok azonosítását akadályozzák.

**9. § (1)** Az ingatlan házszámát a jegyző határozattal állapítja meg.

**(2)** A házszám-megállapításra irányuló eljárás írásbeli kezdeményezés alapján hivatalból indulhat.

**(3)** Több ingatlant érintő házszám-megállapítás közterületenként egy határozatban történik.

**(4)** A házszám megállapításáról szóló határozatot az érintett ingatlannal rendelkezni jogosultakon túl közölni kell az ingatlannal közvetlenül határos ingatlan tulajdonosaival, továbbá az ingatlan- vagy lakcímnyilvántartó hatóságokkal.

**(5)** A házszám-megállapítására a közigazgatási hatósági eljárás és szolgáltatás általános szabályairól szóló törvény rendelkezéseit kell alkalmazni.

**10. §** Az ingatlan tulajdonosa köteles az ingatlan házszámát, vagy – amennyiben az ingatlan más módon egyértelműen nem azonosítható – helyrajzi számát tartalmazó táblát az ingatlan utcafronti kerítésére, házfalára, vagy külön tartószerkezeten, a közterületről jól látható módon kihelyezni.

**4. Záró rendelkezések**

**11. §**Ez a rendelet a kihirdetését követő napon lép hatályba.

|  |  |
| --- | --- |
|  Bebes István |  |
|  |  |
|  |  |
| polgármester | Dr.Stepics Anita  jegyző |
|  |  |

Kihirdetve:

2014………………………………………

 Dr. Stepics Anita

 jegyző

**Indokolás:**

**1. §-hoz:** A rendelet célja, hogy a közterületek elnevezésének és a házszám-megállapításnak az egységes rendjét biztosítsa, és ennek során érvényesítse a helyi sajátosságokat, illetve az igazgatási, földrajzi, történelmi, közlekedési, tájékozódási és nyelvhelyességi szempontokat.

**2. §-hoz:** Értelmező rendelkezések.

**3. §-hoz:** Előírja, hogyKörmend város belterületén és a külterületi lakott helyeken a közterületek el legyenek nevezve, ugyanakkor ez a külterületi egyéb közterületek esetében csak lehetőség. Meghatározza a közterület nevének felépítését. A közterületi elnevezések szabatosságának, egyediségének, közérthetőségének követelményét rögzíti, valamint a helyi értékek ápolását, megőrzését helyezi előtérbe. Rögzíti, hogy a korábban már elnevezett közterület nevének megváltoztatására is a közterület elnevezésére vonatkozó szabályokat kell alkalmazni.

**4. §-hoz:** A közterületek elnevezésével kapcsolatos eljárási szabályokat tartalmazza.

**5. §-hoz:** Rögzíti az önkormányzat feladatát, valamint az eligazodást, tájékozódást elősegítő szabályokat tartalmaz.

**6. §-hoz:** Biztosítja, hogy a közterületeken minden ingatlan kapjon számozást úgy, hogy a közterület megnevezésével együtt használva egyértelműen beazonosítható legyen, valamint a házszámozás átlátható, eligazodást segítő rendszerét szabályozza.

**7. §-hoz:** Az ingatlanok számozásának módját határozza meg úgy, hogy az egységes képet mutasson és megkönnyítse a tájékozódást.

**8. §-hoz:** Rögzíti, hogy a rendeletnek nincs visszamenő hatálya.

**9. §-hoz:** A házszám-megállapítás eljárási szabályait rögzíti.

**10. §-hoz:** A polgárok érdeke is, hogy házszám alapján könnyen megtalálhatók legyenek (pl. mentők, tűzoltók vagy a rendőrség kihívása esetén), egyúttal a hivatalos szervek és a szolgáltatók munkáját is megkönnyíti. Ez indokolja a házszám közterületről jól látható módon való kihelyezését, illetve ennek kötelező jellegét.

**11. §-hoz:** Hatályba léptető rendelkezés.